b"\n_START_ARTICLE_\nCrawford Long\n_START_SECTION_\nBiografia\n_START_PARAGRAPH_\nCrawford Long va estudiar a la Universitat de Ge\xc3\xb2rgia, on va ser membre de la Societat Liter\xc3\xa0ria Demosteniana. All\xc3\xad va compartir habitaci\xc3\xb3 amb Alexander Stephens, qui seria vicepresident dels Estats Confederats d'Am\xc3\xa8rica durant la Guerra de Secessi\xc3\xb3._NEWLINE_Es va graduar com a metge a la Universitat de Pennsylvania el 1839.\n_START_SECTION_\nDescobriment de l'anest\xc3\xa8sia\n_START_PARAGRAPH_\nEl 13 d'octubre de 1804, a Kyoto (Jap\xc3\xb3), el metge Hanaoka Seish\xc5\xab (23 d'octubre de 1760-21 de novembre de 1835) va utilitzar anest\xc3\xa8sia general - utilitzant la droga datura (estramoni) - per fer una mastectomia en una pacient de 60 anys amb c\xc3\xa0ncer de mama. La pol\xc3\xadtica nacional d'a\xc3\xafllament duta a terme pel shogunat Tokugawa va impedir que aquests aven\xc3\xa7os es coneguessin a Occident._NEWLINE_Despr\xc3\xa9s d'haver observat els mateixos efectes fisiol\xc3\xb2gics amb l'\xc3\xa8ter et\xc3\xadlic que Humphry Davy havia descrit per a l'\xc3\xb2xid nitr\xc3\xb3s en 1800, Long va utilitzar l'\xc3\xa8ter per primera vegada el 30 de mar\xc3\xa7 de 1842 per extirpar un tumor del coll d'un pacient, James M. Venable, a Jefferson (Ge\xc3\xb2rgia). El 6 de juny del 1842, Long va extreure un segon tumor del mateix pacient. M\xc3\xa9s tard va utilitzar l'\xc3\xa8ter com a anest\xc3\xa8sic en diverses amputacions i en parts. Els resultats d'aquestes aplicacions es van publicar el 1848 al diari The Southern Medical and Surgical Journal ._NEWLINE_No obstant aix\xc3\xb2, no va introduir l'anest\xc3\xa8sia de manera general en la seva pr\xc3\xa0ctica ni va escriure ni va conferenciar sobre el tema abans que els dentistes Horace Wells i William Morton fessin les seves demostracions. Els historiadors de la medicina es decanten per aquests \xc3\xbaltims com a veritables desenvolupadors de l'anest\xc3\xa8sia. _NEWLINE_El 30 de setembre de 1846, el dentista nord-americ\xc3\xa0 William Morton (1819-1868) va extreure una dent de manera indolora utilitzant \xc3\xa8ter (que Morton va rebatejar com a letheoni va tractar de patentar). Despr\xc3\xa9s de llegir al diari un informe favorable sobre aquest succ\xc3\xa9s, el cirurgi\xc3\xa0 bostoni\xc3\xa0 Henry Jacob Bigelow va organitzar una demostraci\xc3\xb3 el 16 d'octubre de 1846 al quir\xc3\xb2fan de l'Hospital General de Massachusetts (a Boston). En aquesta demostraci\xc3\xb3, el Dr. John Collins Warren va extirpar un tumor del coll d'un tal Edward Gilbert Abbott. El quir\xc3\xb2fan va ser rebatejat popularment com l'Ether Dome ('dom de l'\xc3\xa8ter') i va ser preservat com a monument a aquest esdeveniment hist\xc3\xb2ric. Despr\xc3\xa9s de la demostraci\xc3\xb3, Morton va tractar d'ocultar la identitat de la subst\xc3\xa0ncia que havia inhalat Abbott, esmentant-la com a letheon, per\xc3\xb2 aviat es va descobrir que era \xc3\xa8ter._NEWLINE_Morton va rebre injustament l'honor d'haver realitzat la primera administraci\xc3\xb3 d'anest\xc3\xa8sia. En 1854, Long li va demanar a William Crosby Dawson, un senador dels Estats Units, que present\xc3\xa9s les seves reclamacions davant el Congr\xc3\xa9s. Crawford W. Long era cos\xc3\xad del dentista, apostador i pistoler Doc Holliday (1851-1887)._NEWLINE_Long va morir a Athens (Ge\xc3\xb2rgia), en 1878._NEWLINE_El 1931, als afores d'Atlanta, es va batejar en el seu honor l'hospital Crawford Long. Va mantenir el seu nom durant 78 anys. El 2009 fou rebatejat com a Hospital de la Universitat Emory._NEWLINE_El 1957 es va crear a Jefferson (Ge\xc3\xb2rgia) el Museu Crawford W. Long. Al Capitoli dels Estats Units s'al\xc3\xa7a una est\xc3\xa0tua de Crawford Long, com un dels dos personatges triats per representar a l'estat de Ge\xc3\xb2rgia."